**NACRT**

**ZAKON O IZMJENAMA I DOPUNAMA ZAKONA O ODUZIMANJU IMOVINSKE KORISTI STEČENE KRIMINALNOM DJELATOŠĆU**

**Član 1**

U nazivu Zakona o oduzimanju imovinske koristi stečene kriminalnom djelatnošću („Službeni list CG“, br. 58/15 i 47/19) poslije riječi „djelatnošću“ dodaju se riječi: „i imovine nezakonitog porijekla“.

**Član 2**

U članu 1 stav 1 riječi: „uslovi za oduzimanje imovinske koristi stečene kriminalnom djelatnošću“ zamjenjuju se riječima: „finansijska istraga i uslovi za oduzimanje imovinske koristi stečene kriminalnom djelatnošću i imovine nezakonitog porijekla“, poslije riječi: „te imovinske koristi,“ dodaju se riječi: „odnosno te imovine,“, a poslije riječi: „stečenom kriminalnom djelatnošću“ dodaju se zarez i riječi: „imovinom nezakonitog porijekla“.

**Član 3**

U članu 2 stav 1 na kraju tačke 11 tačka se zamjenjuje tačka-zarezom i dodaje nova tačka koja glasi:

„12) drugo krivično djelo učinjeno sa umišljajem za koje se može izreći kazna zatvora od pet ili više godina ako iz toga proizilazi imovinska korist stečena kriminalnom djelatnošću odnosno imovina nezakonitog porijekla.“

**Član 4**

Poslije člana 2 dodaje se novi član koji glasi:

**„Uslovi i način oduzimanja imovine nezakonitog porijekla**

**Član 2a**

 Od lica za koje postoji osnov sumnje da je izvršilo krivično djelo iz člana 2 stav 1 ovog zakona (u daljem tekstu: osumnjičeni) može se oduzeti imovina nezakonitog porijekla ako postoji osnovana sumnja da je stečena na nezakonit način i ako se ne dokaže da je njeno porijeklo zakonito.

Imovina iz stava 1 ovog člana oduzeće se i od pravnog prethodnika, pravnog sljedbenika i članova porodice lica iz stava 1 ovog člana, kao i od trećih lica.

Ako je imovina iz stava 1 ovog člana stečena za drugo lice, ta imovina će se oduzeti.

Ako oduzimanje imovine iz stava 1 ovog člana nije moguće, oduzeće se druga imovina koja odgovara vrijednosti imovine nezakonitog porijekla.“

**Član 5**

Naziv člana 3 mijenja se i glasi: „Imovinska korist stečena kriminalnom djelatnošću“.

U članu 3 stav 2 briše se.

**Član 6**

Poslije člana 3 dodaje se novi član koji glasi:

**„Imovina nezakonitog porijekla**

**Član 3a**

Imovina nezakonitog porijekla je imovina za koju se ne dokaže da je stečena na zakonit način.

 Smatra se da imovina nije stečena na zakonit način ako postoji očigledna nesrazmjera između njene vrijednosti i zakonitih prihoda osumnjičenog i lica iz člana 2a stav 2 ovog zakona, nakon umanjenja za poreze i doprinose koji su plaćeni za period u kojem je imovina stečena.

Za utvrđivanje nesrazmjere uzima se vrijednost cjelokupne imovine osumnjičenog, kao i imovina koja je prenijeta na treća lica ili sjedinjena sa njihovom imovinom ili je prešla na pravne sljedbenike.

Smatra se da je imovina nezakonitog porijekla ako je prenešena na članove porodice bez nakanade ili sa naknadom koje ne odgovara stvarnoj vrijednosti.“

**Član 7**

Poslije člana 4 dodaje se novi član koji glasi:

**„Postupak oduzimanja imovine nezakonitog porijekla**

**Član 4a**

Finansijsku istragu za oduzimanje imovine nezakonitog porijekla vodi državno tužilaštvo nadležno za vođenje postupka za krivično djelo iz člana 2 stav 1 ovog zakona.

 Privremeno oduzimanje imovine nezakonitog porijekla (privremene mjere obezbjeđenja i privremeno oduzimanje pokretne imovine) vrši se u skladu sa ovim zakonom.

Postupak trajnog oduzimanja imovine nezakonitog porijekla vodi se u skladu sa ovim zakonom i Zakonom o parničnom postupku, a pokreće ga Zaštitnik imovinsko-pravnih interesa Crne Gore (u daljem tekstu: Zaštitnik).

Postupak trajnog oduzimanja imovine nezakonitog porijekla može se voditi i nakon pravosnažnosti osuđujuće presude u krivičnom postupku.“

**Član 8**

Član 5 mijenja se i glasi:

„O privremenom i trajnom oduzimanju imovinske koristi stečene kriminalnom djelatnošću ili imovine nezakonitog porijekla odlučuje nadležni sud.

Poslove otkrivanja imovinske koristi stečene kriminalnom djelatnošću ili imovine nezakonitog porijekla vrše državno tužilaštvo i organizaciona jedinica organa državne uprave nadležnog za unutrašnje poslove koja vrši policijske poslove (u daljem tekstu: policija).

Poslove upravljanja oduzetom imovinskom koristi i predmetima privremeno oduzetim u krivičnom i prekršajnom postupku i imovinom datom na ime jemstva vrši organ uprave nadležan za upravljanje državnom imovinom (u daljem tekstu: nadležni organ).

Nadležnost državnog tužilaštva u postupku iz st. 1 i 2 ovog člana određuje se prema nadležnosti za vođenje postupka za krivično djelo iz člana 2 stav 1 ovog zakona.

Organi iz st. 1, 2 i 3 ovog člana dužni su da postupaju hitno.“

**Član 9**

Član 7 mijenja se i glasi:

„Izrazi upotrijebljeni u ovom zakonu imaju sljedeća značenja:

1) predmet krivičnog djela je predmet koji je upotrijebljen ili je bio namijenjen, u potpunosti ili djelimično, za izvršenje krivičnog djela ili predmet koji je nastao izvršenjem krivičnog djela;

2) imovina podrazumijeva imovinska prava bilo koje vrste, nezavisno od toga da li se odnose na dobra materijalne ili nematerijalne prirode, pokretne ili nepokretne stvari, hartije od vrijednosti i druge isprave kojima se dokazuju imovinska prava

3) okrivljeni je osumnjičeno lice, lice protiv koga je krivični postupak pokrenut ili lice koje je osuđeno za krivično djelo iz člana 2 stav 1 ovog zakona;

4) imalac je okrivljeni, osumnjičeni, pravni prethodnik, pravni sljedbenik i član porodice okrivljenog, odnosno osumnjičenog ili treće lice;

5) treće lice je fizičko ili pravno lice na koje je prenesena imovinska korist stečena kriminalnom djelatnošću, odnosno imovina nezakonitog porijekla bez naknade ili uz naknadu koja očigledno ne odgovara stvarnoj vrijednosti imovinske koristi, odnosno imovine, a koje je znalo ili je moglo da zna da se radi o imovinskoj koristi stečenoj kriminalnom djelatnošću odnosno imovini nezakonitog porijekla ili je to bilo dužno da zna;

6) pravni prethodnik je fizičko ili pravno lice čija su imovinska prava prenesena na imaoca;

7) pravni sljedbenik je nasljednik okrivljenog, osumnjičenog, trećeg lica ili njihovih nasljednika, odnosno fizičko ili pravno lice na koje su pravnim poslom prenesena imovinska prava;

8) oštećeni je lice čije je lično ili imovinsko pravo povrijeđeno ili ugroženo krivičnim djelom;

9) branilac je advokat koji zastupa okrivljenog, odnosno osumnjičenog u postupku oduzimanja imovinske koristi stečene kriminalnom djelatnošću, odnosno imovine nezakonitog porijekla;

10) punomoćnik je advokat koji je ovlašćen da zastupa pravnog prethodnika, pravnog sljedbenika ili člana porodice okrivljenog, odnosno osumnjičenog ili treće lice;

11) savjesno treće lice je lice za koje se dokaže da u odnosu na imovinsku korist odnosno imovinu koja je predmet oduzimanja ima pravo koje sprječava oduzimanje, odnosno koje u vrijeme sticanja tog prava nije znalo, nije moglo da zna ili nije bilo dužno da zna da se radi o imovinskoj koristi stečenoj kriminalnom djelatnošću, odnosno imovini nezakonitog porijekla;

12) državni organ podrazumijeva državni organ, organ državne uprave, organ lokalne samouprave, organ lokalne uprave i nosioci javnih ovlašćenja i javne službe.“

**Član 10**

U nazivu poglavlja II, članu 13 stav 2, nazivu člana 14 i članu 14 st.1 i 2, članu 17, članu 19 st. 1 i 2, članu 20 stav 1, članu 25 stav 1 tačka 5, članu 26 stav 3 riječi: „imovinska korist stečena kriminalnom djelatnošću“ u različitom padežu zamjenjuju se riječima: „imovinska korist stečena kriminalnom djelatnošću odnosno imovina nezakonitog porijekla“ u odgovarajućem padežu.

**Član 11**

Poslije člana 8 dodaje se novi član koji glasi:

„**Oduzimanje od osumnjičenog**

**Član 8a**

Imovina nezakonitog porijekla može se oduzeti od osumnjičenog ako je stečena u periodu prije i/ili poslije izvršenja krivičnog djela iz člana 2 stav 1 ovog zakona do podnošenja tužbe za trajno oduzimanje imovine nezakonitog porijekla, kad sud utvrdi da postoji vremenska povezanost između vremena u kojem je stečena ta imovina i drugih okolnosti konkretnog slučaja koje opravdavaju oduzimanje takve imovine.

Ako je imovina nezakonitog porijekla sjedinjena sa imovinom stečenom na zakonit način, ukupna imovina osumnjičenog će biti predmet oduzimanja do procijenjene vrijednosti imovine nezakonitog porijekla.“

**Član 12**

Čl. 9 i 10 mijenju se i glase:

„**Oduzimanje od članova porodice**

**Član 9**

Imovinska korist stečena kriminalnom djelatnošću, odnosno imovina nezakonitog porijekla oduzeće se od člana porodice učinioca iz člana 2 stav 1 ovog zakona, odnosno osumnjičenog, bez obzira da li živi u zajedničkom domaćinstvu sa učiniocem odnosno osumnjičenim.

Članom porodice iz stava 1 ovog člana smatra se bračni ili vanbračni supružnik ili partner u zajednici života lica istog pola učinioca iz člana 2 stav 1 ovog zakona odnosno osumnjičenog, njegov srodnik po krvi u pravoj liniji do bilo kojeg stepena srodstva, u pobočnoj liniji do četvrtog stepena ili srodnik po tazbini zaključno do drugog stepena.“

 **Oduzimanje u slučaju smrti**

**Član 10**

Ako lice protiv koga je pokrenut krivični postupak za krivično djelo iz člana 2 stav 1 ovog zakona umre ili se pokrenuti postupak ne može nastaviti zbog postojanja okolnosti koje trajno isključuju krivično gonjenje, imovinska korist stečena kriminalnom djelatnošću, odnosno imovina nezakonitog porijekla oduzeće se u postupku za trajno oduzimanje imovinske koristi, odnosno imovine.

U slučaju smrti lica protiv koga je pokrenut krivični postupak za krivično djelo iz člana 2 stav 1 ovog zakona, imovinska korist stečena kriminalnom djelatnošću, odnosno imovina nezakonitog porijekla oduzeće se od njegovih pravnih sljedbenika, odnosno od lica protiv koga se ne može nastaviti krivični postupak zbog postojanja okolnosti koje trajno isključuju krivično gonjenje.“

**Član 13**

Čl. 11 i 12 mijenjaju se i glase:

**„Pokretanje finansijske istrage**

**Član 11**

 „Naredbom državnog tužioca može se pokrenuti finansijska istraga radi oduzimanja imovinske koristi stečene kriminalnom djelatnošću, ako postoji:

1) osnovana sumnja da je imovinska korist stečena kriminalnom djelatnošću; i

2) osnov sumnje da je izvršeno krivično djelo iz člana 2 stav 1 ovog zakona.

Naredbom državnog tužioca može se pokrenuti finansijska istraga radi oduzimanja imovine nezakonitog porijekla, ako:

1. postoji osnov sumnje da je izvršeno krivično djelo iz člana 2 stav 1 ovog zakona;
2. imovina nezakonitog porijekla nije stečena izvršenjem krivičnog djela;
3. vrijednost imovine nezakonitog porijekla prelazi ukupno procijenjenu vrijednost od 50 000 eura; i
4. postoji osnovana sumnja da je imovina stečena na nezakonit način;

U naredbi iz st. 1 i 2 ovog člana određuje se lice protiv koga se sprovodi finansijska istraga.

Naredbu iz stava 2 ovog člana državni tužilac može donijeti protiv okrivljenog i nakon pravosnažnosti presude za krivično djelo iz člana 2 stav 1 ovog zakona, u roku od jedne godine od pravosnažnosti.

**Svrha i obim finansijske istrage**

**Član 12**

U toku finansijske istrage prikupljaju se podaci i dokazi o imovini, zakonitim prihodima i troškovima života imaoca, koji su potrebni državnom tužiocu, odnosno Zaštitniku za podnošenje zahtjeva za trajno oduzimanje imovinske koristi stečene kriminalnom djelatnošću, odnosno tužbe za trajno oduzimanje imovine nezakonitog porijekla, i to:

1) podaci i dokazi o imovini ili zakonitim prihodima imaoca nakon umanjenja poreza i drugih dažbina koji su plaćeni, kao i o odnosu između prihoda i imovine imaoca;

2) podaci i dokazi o imovini koja je prenesena na treća lica ili je prešla na pravnog sljedbenika, kao i o načinu sticanja i prenošenja imovine;

3) drugi podaci i dokazi koji su od značaja za oduzimanje imovinske koristi stečene kriminalnom djelatnošću, odnosno imovine nezakonitog porijekla.

Na pisani zahtjev državnog tužioca državni organ, banka i druga finansijska institucija dužna je da dostavi podatke, bez obzira na tajnost, odnosno poverljivost traženih podataka (tajni podaci, lični podaci, poslovna, bankarska ili profesionalna tajna), bez odlaganja i bez obaveze plaćanja naknade.

U zahtjevu iz stava 2 ovog člana, državni tužilac će navesti: koje podatke traži; ime i prezime, datum i mjesto rođenja ili jedinstveni matični broj i prebivalište lica na koje se podaci odnose; vremenski period na koji se podaci odnose i upozorenje da se tom licu i drugim licima ne smije otkriti da su zatraženi i dati takvi podaci.

Sudija za istragu, na zahtjev državnog tužioca, može rješenjem obavezati državni organ, banku odnosno drugu finansijsku instituciju da dostavi podatke potrebne za otkrivanje i identifikovanje imovinske koristi stečene kriminalnom djelatnošću, odnosno imovine nezakonitog porijekla.

Za neizvršavanje rješenja iz stava 4 ovog člana, sudija za istragu može odgovorno lice u državnom organu, banci odnosno drugoj finansijskoj instituciji kazniti novčanom kaznom u iznosu do 5.000 eura, a banku odnosno drugu finansijsku instituciju novčanom kaznom u iznosu do 50.000 eura.

Ako i nakon izricanja novčane kazne iz stava 5 ovog člana, državni organ, banka odnosno druga finansijska institucija ne izvrši rješenje sudije za istragu, sudija za istragu će prinudno izvršiti rješenje iz stava 4 ovog člana.

Protiv rješenja iz st. 4 i 5 ovog člana može se izjaviti žalba, u roku od 48 časova od časa prijema rješenja.

O žalbi iz stava 7 ovog člana, odlučuje vijeće nadležnog suda iz člana 24 stav 7 Zakonika o krivičnom postupku.“

**Član 14**

Poslije člana 16 dodaju se dva nova člana koji glase:

**„Povjerljivost podataka**

**Član 16a**

 Podaci dobijeni tokom finansijske istrage povjerljivi su.

Službenici koji učestvuju u postupku finansijske istrage u obavezi su da skrenu pažnju svim uključenim licima na dužnost čuvanja povjerljivosti podataka.

**Trajanje finansijske istrage**

**Član 16b**

Finansijska istraga može trajati najduže godinu dana.

Nadležni organi u finansijskoj istrazi dužni su da postupaju hitno.

U slučaju postojanja opravdanih razloga, trajanje finansijske istrage može se produžiti za najviše šest mjeseci odlukom nadležnog državnog tužilaštva.“

**Član 15**

Član 18 mijenja se i glasi:

„Državni tužilac završava finansijsku istragu u roku iz člana 16b ovog zakona ili kada utvrdi da je stanje stvari dovoljno razjašnjeno za podnošenje zahtjeva za trajno oduzimanje imovinske koristi stečene kriminalnom djelatnošću, odnosno tužbe za trajno oduzimanje imovine nezakonitog porijekla ili za obustavljanje finansijske istrage.

Kad utvrdi da je stanje stvari dovoljno razjašnjeno, državni tužilac će prije zaključenja finansijske istrage, pozvati okrivljenog odnosno osumnjičenog čija je imovina bila predmet finansijske istrage da se izjasni i dostavi dokaze o zakonitosti sticanja imovine.

Poziv iz stava 2 ovog člana sadrži razloge pozivanja, rok u kojem se okrivljeni odnosno osumnjičeni iz stava 2 ovog člana može odazvati, kao i upozorenje o pravnim posljedicama neodazivanja i da se u tom slučaju neće se više pozivati.

O izjašnjenju na poziv iz stava 2 državni tužilac sačinjavna zapisnik. “

**Član 16**

Poslije člana 18 dodaju se dva nova člana koji glase:

**„Obustava finansijske istrage**

**Član 18a**

Državni tužilac će naredbom obustaviti finansijsku istragu ako u toku finansijske istrage ili po njenom okončanju utvrdi da ne postoje uslovi za podnošenje tužbe za trajno oduzimanje imovine nezakonitog porijekla.

Državni tužilac će naredbom obustaviti finasijsku istragu istekom roka iz člana 16b ovog zakona.

U slučaju obustave finansijske istrage, nadležni državni tužilac će obavještenje sa spisima predmeta finansijske istrage dostaviti organu uprave nadležnom za poslove poreza radi sprovođenja postupka utvrđivanja poreske obaveze.

Organ uprave nadležan za poslove poreza dužan je da sprovede postupak iz stava 3 ovog člana u roku od tri mjeseca od dana dostavljanja obavještenja i spisa predmeta.

**Izvještaj o sprovedenoj finansijskoj istrazi**

**Član 18b**

Kad utvrdi da je stanje stvari dovoljno razjašnjeno za podnošenje tužbe za trajno oduzimanje imovine nezakonitog porijekla, državni tužilac će zaključiti finansijsku istragu i sačiniti izvještaj o sprovedenoj finansijskoj istrazi.

Izvještaj iz stava 1 ovog člana sa spisima predmeta, državni tužilac dostavlja Zaštitniku u roku od 15 dana od zaključenja finansijske istrage.“

**Član 17**

U članu 30 stav 4 tačka 2 mijenja se i glasi:

„2) nema dovoljno dokaza o postojanju osnovane sumnje da je imovinska korist, odnosno imovina za koju je određena privremena mjera obezbjeđenja stečena kriminalnom djelatnošću, odnosno na nezakonit način;“.

**Član 18**

U članu 32 st.1, 2 i 3 mijenjaju se i glase:

„Privremena mjera obezbjeđenja može trajati najduže do pravosnažnosti odluke o trajnom oduzimanju imovinske koristi stečene kriminalnom djelatnošću odnosno do pravosnažnosti presude po tužbi za trajno oduzimanje imovine nezakonitog porijekla.

Ako je, u slučaju oduzimanja imovinske koristi stečene kriminalnom djelatnošću, privremena mjera obezbjeđenja određena u izviđaju, ukinuće se po službenoj dužnosti ako istraga ne započne u roku od šest mjeseci od dana donošenja rješenja o određivanju privremene mjere obezbjeđenja.

Ako je, u slučaju oduzimanja imovinske koristi stečene kriminalnom djelatnošću, privremena mjera obezbjeđenja određena u istrazi, ukinuće se po službenoj dužnosti ako u roku od dvije godine od dana donošenja rješenja o određivanju privremene mjere obezbjeđenja optužnica ne stupi na pravnu snagu.“

**Član 19**

U članu 35 stav 2 riječi: „U slučaju iz člana 10 ovog zakona, zahtjev“ zamjenjuju se riječima: „Zahtjev“.

**Član 20**

 Poslije člana 46 dodaje se novo poglavlje u pet članova koji glase:

**„Va. TRAJNO ODUZIMANjE IMOVINE NEZAKONITOG PORIJEKLA**

**Pokretanje postupka za trajno oduzimanje**

**Član 46a**

Zaštitnik će nakon završene finansijske istrage u roku od 60 dana podnijeti tužbu za trajno oduzimanje imovine nezakonitog porijekla, u skladu sa Zakonom o parničnom postupku.

Uz tužbu iz stava 1 ovog člana prilažu se:

1. zapisnik o izjašnjenju tuženog u toku finansijske istrage:
2. pisani izvještaj državnog tužioca o sprovedenoj finansijskoj istrazi;
3. dokazi o imovini koju imalac posjeduje i o njegovim zakonitim prihodima;i
4. odluka suda o određivanju privremene mjere obezbjeđenja.

Ako je u toku finansijske istrage određena privremena mjera obezbjeđenja u tužbi se mora zahtjevati produženje te mjere.

Tužba iz stava 1 ovog člana oslobođena je plaćanja sudske takse.

Primjerak tužbe iz stava 1 ovog člana, sud će proslijediti organu nadležnom za poslove poreza, bez odlaganja.

Tužba iz stava 1 koja je podnijeta protiv pravnog sljedbenika, pored podataka iz stava 2 ovog člana, sadrži i dokaze da se radi o imovini nezakonitog porijekla, a tužba protiv trećih lica sadrži i dokaze da je imovina prenijeta bez naknade ili sa naknadom ne odgovara stvarnoj vrijednosti ako je treće lice znalo, moglo da zna ili je bilo dužno da zna da se radi o imovini nezakonitog porijekla.

**Javni poziv**

**Član 46b**

Po prijemu tužbe iz člana 46a stav 1ovog zakona, sud će putem javnog poziva obavijestiti treća lica koja nisu poznata, o podnošenju tužbe, bez odlaganja.

Poziv iz stava 1 ovog člana sadrži:

1. podatke o sudu koji vodi postupak i broju predmeta u kojem se vodi postupak, kao i o imovini u vezi koje se vodi postupak;
2. lično ime i adresu fizičkog lica, odnosno naziv i sjedište pravnog lica kao tuženog;
3. izreku odluke o privremenim mjerama obezbjeđenja i privremenom oduzimanju pokretne imovine;
4. poziv za podnošenje izjave o stupanju u parnicu u skladu sa Zakonom o parničnom postupku, u roku od tri mjeseca od objavljivanja poziva;
5. upozorenje o pravnim posljedicama propuštanja;
6. dan objavljivanja poziva.

Poziv iz stava 1 ovog člana objavljuje se u "Službenom listu Crne Gore" i na oglasnoj tabli suda, a po odluci suda i u drugim štampanim medijima u Crnoj Gori.

**Teret dokazivanja**

 **Član 46c**

U parničnom postupku Zaštitnik će iznijeti činjenice i dokaze o imovini tuženog, o njegovim zakonitim prihodima i okolnostima koje ukazuju na postojanje očigledne nesrazmjere između vrijednosti imovine nakon umanjenja za plaćene poreze i druge dažbine i zakonitih prihoda.

Ako je imovina nezakonitog porijekla prenesena na pravnog sljedbenika, člana porodice ili treće lice, Zaštitnik će u parničnom postupku navesti činjenice i dostaviti dokaze o izvršenom prenosu bez naknade ili sa naknadom koja je ne odgovara stvarnoj vrijednosti.

Tuženi, pravni sljedbenik, član porodice, treće lice, odnosno njihovi punomoćnici mogu osporiti pretpostavku iz stava 1 ovog člana ako dokažu da imovina nije nezakonitog porijekla.

**Presuda**

**Član 46d**

U presudi kojom se tužbeni zahtjev usvaja, sud će utvrditi da je određena imovina nezakonitog porijekla, da se oduzima od tuženog i drugih lica iz člana 2a ovog zakona i da postaje svojina Crne Gore.

Do kraja glavne rasprave Zaštitnik može, bez pristanka tuženog, izmijeniti tužbeni zahtjev na način da zahtijeva da se oduzme imovina koja odgovara vrijednosti imovine nezakonitog porijekla ili da tuženi plati odgovarajući iznos, zbog nemogućnosti oduzimanja imovine nezakonitog porijekla usljed okolnosti koje su nastale nakon podnošenja tužbe.

Ako ne usvoji tužbeni zahtjev, sud ne može ukinuti privremenu mjeru prije isteka roka od 30 dana od dana kada je nadležnom organu za poslove poreza uručena pravosnažna presuda.

**Shodna primjena**

**Član 46e**

Na postupak po tužbi za trajno oduzimanje imovine nezakonitog porijekla shodno se primjenjuju odredbe Zakona o parničnom postupaku.“

**Član 21**

Poslije člana 84 dodaje se novi član koji glasi:

**„Započeti postupci**

**84a**

Postupci u kojima je do dana stupanja na snagu ovog zakona donijeta prvostepena odluka o trajnom oduzimanju imovinske koristi stečene kriminalnom djelatnošću, nastaviće se u skladu sa odredbama propisa koji su bili na snazi prije stupanja na snagu ovog zakona.

Ako je prvostepena odluka po zahtjevu za trajno oduzimanje imovinske koristi stečene kriminalnom djelatnošću ukinuta i predmet upućen prvostepenom sudu na ponovno suđenje, u daljem postupku primijeniće se odredbe ovog zakona.

Ako nije izvršena pravosnažna odluka o trajnom oduzimanju imovinske koristi stečene kriminalnom djelatnošću donijeta prije stupanja na snagu ovog zakona, izvršenje će se sprovesti u skladu sa odredbama ovog zakona.

 Na finansijske istrage koje su započete do stupanja na snagu ovog zakona primjenjivaće se odredbe ovog zakona.“

**Član 22**

Ovaj zakon stupa na snagu osmog dana od dana objavljivanja u „Službenom listu Crne Gore“.

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o oduzimanju imovinske koristi stečene kriminalnom djelatnošću sadržan je u članu 16 tačka 5 Ustava Crne Gore, kojim je propisano da se zakonom, u skladu sa Ustavom, uređuju i druga pitanja od interesa za Crnu Goru.

**II. RAZLOZI ZA DONOŠENJE ZAKONA**

Razlozi za donošenje Zakona o izmjenama i dopunama Zakona o oduzimanju imovinske koristi stečene kriminalnom djelatnošću jesu sprečavanje sticanja i upotrebe imovine nezakonitog porijekla a u cilju zaštite imovine koja je stečena na zakonit način i radi zaštite ekonomske, društvene i ekološke funkcije imovine stečene u skladu sa propisima. Cilj zakona je oduzimanje imovine onima koji su je nezakonito stekli, bez obzira na to je li im ta imovina prenesena sa ili bez nakande ili sa naknadom koja ne odgovara stvarnoj vrijednosti.

Zakonom o oduzimanju imovinske koristi stečene kriminalnom djelatnošću su se 2015. godine na sveobuhvatan način predvidjele materijalnopravne, procesnopravne i odredbe kojim se propisuje upravljanje privremeno ili trajno oduzetom imovinskom koristi i u punoj mjeri se predviđa model krivičnog oduzimanja imovinske koristi na osnovu pravosnažne presude (Model 2 -Prošireno oduzimanje imovinske koristi).

Međutim, od strane crnogorskih sudova, donijeto je 14 pravosnažnih sudskih odluka od kada krivično zakonodavstvo Crne Gore prepoznaje ovaj institut. Data činjenica može ukazivati i na ograničenja normativnog okvira sa aspekta efikasnosti postojećeg modela oduzimanja imovinske koristi u pravnom sistemu Crne Gore. Broj donijetih sudskih odluka, kao i struktura i karakteristike ovih postupaka, nužno se mora sagledati i sa aspekta uslovljenosti prethodnim krivičnim postupkom. Uslov za podnošenje zahtjeva za trajno oduzimanje imovinske koristi, u smislu pravosnažnog okončanja krivičnog postupka osuđujućom presudom za krivično djelo iz člana 2 Zakona, kao i rok od dvije godine za podnošenje zahtjeva nakon pravosnažnosti sudske odluke u krivičnom postupku, opredjeljuju vremenski vakum do ispunjenja procesne mogućnosti za podnošenje zahtjeva za trajno oduzimanje imovinske koristi.

Prednje navedeno ukazuje na nedovoljnu efikasnost i efektivnost postojećeg sistema, kako zbog objektivnih mogućnosti sistema koji je baziran na krivičnom postupku, tako i zbog određenih nedostataka u njegovoj primjeni u praksi. Ovakvo stanje stvari ukazuje na potrebu uvođenja sistema koji će omogućiti efikasnije i efektivnije oduzimanje nezakonito stečene imovinske koristi i istovremeno borbe protiv teških oblika kriminala ali i jačanje vladavine prava.

Tradicionalna konfiskacija zasnovana na krivičnim osudama nije opremila državne organe za sprovođenje zakona i pravosudne organe sa neophodnim i efikasnim alatima koji omogućavaju oduzimanje zadovoljavajućeg procenta prihoda stečenih organizovanim kriminalom. Razlozi za to mogu biti da osuda za navodno krivično djelo možda neće biti moguća, uprkos postojanju potencijalne dobiti stečene nezakonitom djelatnošću koja bi mogla opravdati oduzimanje. Mjere zaplijene zasnovane na neosuđivanosti omogućavaju da se premosti taj jaz i zaplijeni imovina kriminala kroz odvojene sudske postupke koji mogu biti krivične, građanske ili administrativne prirode.

Brojne zakonodavne i druge inicijative za povećanje oduzimanja imovinske koristi stečene kriminalom pokrenute su na nacionalnom i međunarodnom nivou i iste ukazuju na nužnost uspostavljanja efikasnijih modela oduzimanja imovinske koristi i ujednačavanja istih sa ciljem uspješnije međunarodne saradnje na ovom polju.

Imajući u vidu sve navedeno reforma sistema oduzimanja imovinske koristi stečene kriminalnom djelatnošću kojom se uvodi model oduzimanja bez prethodne krivične presude ne samo da je potrebna već predstavljala sastavni dio novog koncepta na nivou EU.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Najznačajniji dokumenti Savjeta Evrope i Ujedinjenih nacija, koji sadrže međunarodne standarde iz ove oblasti, uzeti u obzir tokom izrade ovog zakona su:

* Evropska konvencija o ljudskim pravima i osnovnim slobodama;
* Krivičnopravna konvencija Savjeta Evrope o korupciji;
* Konvencija Saveta Evrope o pranju, traženju, zaplijeni i konfiskaciji prihoda stečenih kriminalom i o finansiranju terorizma;
* Međunarodna konvencija o suzbijanju finansiranja terorizma;
* Konvencija Ujedinjenih nacija o borbi protiv transnacionalnog organizovanog kriminala;
* Konvencija Ujedinjenih nacija protiv korupcije;
* Konvencija Ujedinjenih nacija protiv nezakonite trgovine narkoticima i psihotropnim supstancama.

Standardi Evropske unije sadržani su osnivačkim ugovorima, Povelji Evropske unije o ljudskim pravima i slobodama i acquis-u. Standardi sadržani u sekundarnom zakonodavstvu Evropske unije u ovoj oblasti su:

* Direktiva 2014/42/EU Evropskog parlamenta i Savjeta o zamrzavanju i oduzimanju predmeta i imovinske koristi ostvarene krivičnim djelima u Evropskoj uniji od 3. aprila 2014. godine;
* Odluka Savjeta 2007/845/JHA od 6. decembra 2007. godine o saradnji između odsjeka za oduzimanje imovinske koristi država članica u području praćenja i utvrđivanja imovinske koristi ostvarene krivičnim djelom ili druge imovine povezane s krivičnim djelom;
* Okvirna odluka Savjeta 2001/500/JHA o oduzimanju imovinske koristi, sredstava i imovine pribavljene krivičnim djelom.

**IV. OBJAŠNJENJE OSNOVNIH PRAVNIH INSTITUTA**

Članom 1 Nacrta zakona o izmjenama i dopunama Zakona o oduzimanju imovinske koristi stečene kriminalnom djelatnošću u nazivu člana uvodi se i pojam imovine nezakonitog porijekla.

Članom 2 se precizira da se zakonom uređuje finansijska istraga i uslovi za oduzimanje imovinske koristi stečene kriminalnom djelatnošću i imovine nezakonitog porijekla, ali i postupak oduzimanja i imovine nezakonitog porijekla.

Članom 3 u katalog krivičnih djela koji su propisani zakonom uvodi se i drugo krivično djelo učinjeno sa umišljajem za koje se može izreći kazna od pet godina zatvora ili više ako iz toga proizilazi imovinska korist stečena kriminalnom djelatnošću odnosno imovina nezakonitog porijekla.

Članom 4 utvrđuju se uslovi i način oduzimanja imovine nezakonitog porijekla.

Članom 5 vrši se terminološko usklađivanje u nazivu člana 3.

Članom 6 utvrđuje se pojam imovine nezakonitog porijekla, određenje kada se smatara da imovina nije stečena na zakonit način, kao i koja se imovina uzima za utvrđivanje nesrazmjere.

Članom 7 utvrđuje se postupak oduzimanja imovine nezakonitog porijekla, nadležnost državnog tužilaštva, ali i Zaštitnika imovinsko-pravnih odnosa.

Članom 8 vrši se izmjena člana 5 u cilju preciziranja nadležnih organa.

Članom 9 vrši se preciziranje izraza koji se upotrebljavaju u zakonu i dodaje se zančenje izraza imovina i državni organ.

Članom 10 vrši se terminološko usklađivanje kroz zakon na način da se riječi imovinska korist stečena kriminalnom djelatnošću u različitom padežu zamjenjuje riječima imovinska korist stečena kriminalnom djelatnošću, odnosno imovina nezakonitog porijekla.

Članom 11 uvodi se oduzimanje od osumnjičenog što podrazumijeva da se imovina nezakonitog porijekla može oduzeti od osumnjičenog, ako je stečena u periodu prije i/ili poslije izvršenja krivičnog djela do podnošenja tužbe za trajno oduzimanje imovine nezakonitog porijekla, kad sud utvrdi da postoji vremenska povezanost između vremena u kojem je stečena ta imovina i drugih okolnosti konkretnog slučaja koje opravdavaju oduzimanje takve imovine.

Članom 12 vrši se izmjena članova 9 i 10 važećeg zakona sa ciljem proširenja lica koja se smatraju članovima porodice, odnosno postupak u slučaju smrti lica protiv koga se vodi krivični postupak ili se pokrenuti postupak ne može nastaviti zbog postojanja okolnosti koje trajno isključuju krivično gonjenje.

Članom 13 vrše se izmjene članova 11 i 12 važećeg zakona. Naime, mijenja se član 11 kojim su propisani uslovi za pokretanje finansijske istrage. Propisuje se da se naredbom državnog tužioca može pokrenuti finansijska istraga radi oduzimanja imovine nezakonitog porijekla, ako: postoji osnov sumnje da je izvršeno krivično djelo iz člana 2 stav 1 ovog zakona; imovina nezakonitog porijekla nije stečena izvršenjem krivičnog djela; vrijednost imovine nezakonitog porijekla prelazi ukupno procijenjenu vrijednost od 50 000 eura i postoji osnovana sumnja da je imovina stečena na nezakonit način. Takođe, propisuje se da naredbu radi oduzimanja imovine nezakonitog porijekla državni tužilac može donijeti protiv okrivljenog i nakon pravosnažnosti presude za krivično djelo iz člana 2 stav 1 ovog zakona, u roku od jedne godine od pravosnažnosti. U odnosu na svrhu i obim finansijske istrage, uvodi se obaveza državnih organa, banka i drugih finansijskih institucija da dostave podatke koje zatraži državno tužilaštvo, bez obzira na tajnost odnosno poverljivost podataka (tajni podaci, lični podaci, poslovna, bankarska ili profesionalna tajna), bez odlaganja i bez obaveze plaćanja naknade.

Članom 14 propisuje se dodavanje dva nova člana kojim će se regulisati povjerljivost podataka i trajanje finansisjke istrage. Naime, propisuje se da su podaci koji su dobijeni tokom finansijske istrage povjerljivi. Takođe, propisuje se da finansijska istraga može trajati najduže godinu dana, sa mogućnošću da se njeno trajanje, iz opravdanih razloga, produži još šest mjeseci.

Članom 15 vrši se izmjena člana 18 važećeg zakona kojim se reguliše način okončanja finansijske istrage. Takođe, uvodi se i poziv od strane državnog tužioca prije zaključenja finansijske istrage, sa ciljem da se okrivljenom odnosno osumnjičenom da mogućnost izjašnjenja i dostavljanja dokaza o zakonitosti sticanja imovine koja je bila predmet finansijske istrage.

Članom 16 dodaju se dva nova člana koja se odnose na obustavu finansijske istrage i izvještaj o izjašnjenju okrivljenog odnosno osumnjičenog. Naime, ukoliko državni tužilac nađe da nema uslova za podnošenje tužbe za trajno oduzimanje imovine nezakonitog porijekla naredbom će obustaviti finansijsku istragu, a obavještenje sa spisima predmeta finansijske istrage dostaviti organu uprave nadležnom za poslove poreza radi sprovođenja postupka utvrđivanja poreske obaveze. Međutim ukoliko nađe da postoje uslovi za za podnošenje tužbe za trajno oduzimanje imovine nezakonitog porijekla, zaključiće finansijsku istragu i sačiniti Izvještaj o sprovedenoj finansijskog istrazi koji dostavlja Zaštitniku.

Članovima 17, 18 i 19 vrši se terminološko usklađivanje u članu 30 stav 4 tačka 2 važećeg zakona, članu 32 st.1, 2 i 3 i članu 35 stav 2.

Članom 20 uređuje se postupak pokretanja postupka za oduzimanje imovine nezakonitog porijekla. Naime, propisuje se da će Zaštitnik nakon završene finansijske istrage u roku od 60 dana podnijeti tužbu za trajno oduzimanje imovine nezakonitog porijekla, u skladu sa Zakonom o parničnom postupku. Takođe, uređuje da se uz tužbu prilaže zapisnik o izjašnjenju tuženog u toku finansijske istrage, pisani izvještaj državnog tužioca o sprovedenoj finansijskoj istrazi, dokazi o imovini koju imalac posjeduje i o njegovim zakonitim prihodima i odluka suda o određivanju privremene mjere obezbjeđenja. Ukoliko je privremena mjera određena u finansijskoj istraži, u tužbi se mora zahtjevati njeno produženje.Nadalje, uređuje se pitanje javnog poziva koji se upućuje trećim licima koja nijesu poznata, kao i sadržina i način objavljivanja predmetnog poziva. U odnosu na teret dokazivanja, propisuje se da će Zaštitnik iznijeti činjenice i dokaze o imovini tuženog, o njegovim zakonitim prihodima i okolnostima koje ukazuju na postojanje očigledne nesrazmjere između vrijednosti imovine nakon umanjenja za plaćene poreze i druge dažbine i zakonitih prihoda, a da tuženi, pravni sljedbenik, član porodice, treće lice, odnosno njihovi punomoćnici mogu osporiti ovu pretpostavku ako dokažu da imovina nije nezakonitog porijekla. Ako sud usvoji tužbeni zahtjev, u presudi kojom se tužbeni zahtjev usvaja, utvrđuje da je određena imovina nezakonitog porijekla, da se oduzima od tuženog i da postaje svojina Crne Gore. Predviđa se i da Zaštitnik može, do kraja glavne rasprave, bez pristanka tuženog, izmijeniti tužbeni zahtjev na način da zahtijeva da se oduzme imovina koja odgovara vrijednosti imovine nezakonitog porijekla ili da tuženi plati odgovarajući iznos, zbog nemogućnosti oduzimanja imovine nezakonitog porijekla usljed okolnosti koje su nastale nakon podnošenja tužbe. Međutim, ako ne usvoji tužbeni zahtjev, sud ne može ukinuti privremenu mjeru prije isteka roka od 30 dana od dana kada je nadležnom organu za poslove poreza uručena pravosnažna presuda.

Članom 21 uređuje se postupanje u započetim postupcima po važećem zakonu.

Članom 22 propisano je da zakon stupa na snagu osmog dana od dana objavljivanja u„Službenom listu Crne Gore“.

**V. SREDSTVA POTREBNA ZA SPROVOĐENJE OVOG ZAKONA**

Za sprovođenje ovog zakona nije potrebno obezbijediti dodatna sredstva u Budžetu Crne Gore.

**PREGLED ODREDBI ZAKONA O ODUZIMANJU IMOVINSKE KORISTI STEČENE KRIMINALNOM DJELATNOŠĆU KOJE SE MIJENJAJU**

Predmet zakona

Član 1

Ovim zakonom uređuju se uslovi za oduzimanje imovinske koristi stečene kriminalnom djelatnošću, postupak oduzimanja i druga pitanja od značaja za oduzimanje te imovinske koristi, kao i upravljanje oduzetom imovinskom koristi stečenom kriminalnom djelatnošću i oduzetom imovinskom koristi pribavljenom krivičnim djelom (u daljem tekstu: oduzeta imovinska korist), predmetima krivičnog djela i predmetima privremeno oduzetim u krivičnom i prekršajnom postupku i imovinom datom na ime jemstva.

Uslovi i način oduzimanja imovinske koristi stečene kriminalnom djelatnošću

Član 2

Od učinioca krivičnog djela može se oduzeti imovinska korist za koju postoji osnovana sumnja daje stečena kriminalnom djelatnošću, a učinilac ne učini vjerovatnim da je njeno porijeklo zakonito (prošireno oduzimanje) i ako je pravosnažno osuđen za krivično djelo propisano Krivičnim zakonikom Crne Gore, i to:

1) otmica iz člana 164;

2) krivična djela protiv polne slobode iz čl. 206, 208, 209, 210, 211, 211a i 211b;

3) krivična djela protiv imovine iz čl. 240, 241, 242, 243, 244, 244a, 249, 250, 251 i 252;

4) krivična djela protiv platnog prometa i privrednog poslovanja iz čl. 258, 259, 260, 261, 262, 263, 264, 265, 268, 270, 272, 273, 274, 276, 276a, 276b, 281 i 281a;

5) neovlašćena proizvodnja, držanje i stavljanje u promet opojnih droga iz člana 300;

6) krivična djela protiv životne sredine i uređenja prostora iz čl. 303, 305 i 307;

7) krivična djela protiv bezbjednosti računarskih podataka iz čl. 350, 352, 353 i 354;

8) krivična djela protiv javnog reda i mira iz čl. 401, 401a, 402,404 i 405;

9) krivična djela protiv pravnog saobraćaja iz čl. 412, 413 i 414;

10) krivična djela protiv službene dužnosti iz čl. 416, 419, 420, 422, 422a, 423 i 424;

11) krivična djela protiv čovječnosti i drugih dobara zaštićenih međunarodnim pravom iz čl. 444, 445, 446, 447, 447a, 447b, 447c, 447d, 449, 449a i 449b.

Imovinska korist iz stava 1 ovog člana oduzeće se i od pravnog prethodnika, pravnog sljedbenika i članova porodice učinioca iz stava 1 ovog člana, kao i od trećih lica.

Ako je kriminalnom djelatnošću imovinska korist stečena za drugo lice, ta imovinska korist će se oduzeti.

Ako oduzimanje iz stava 1 ovog člana nije moguće, oduzeće se druga imovina koja odgovara vrijednosti imovinske koristi stečene kriminalnom djelatnošću.

Definicije

Član 3

Imovinska korist stečena kriminalnom djelatnošću je svako povećanje ili sprječavanje umanjenja imovine proistekle iz kriminalne djelatnosti, kao i prihod ili druga korist ostvarena neposredno ili posredno iz kriminalne djelatnosti, kao i imovinsko dobro u koje je ona pretvorena ili sa kojim je sjedinjena.

Imovina podrazumijeva imovinska prava bilo koje vrste, nezavisno od toga da li se odnose na dobra materijalne ili nematerijalne prirode, pokretne ili nepokretne stvari, hartije od vrijednosti i druge isprave kojima se dokazuju imovinska prava.

Nadležni organi

Član 5

O oduzimanju imovinske koristi stečene kriminalnom djelatnošću odlučuje sud.

Poslove otkrivanja imovinske koristi stečene kriminalnom djelatnošću vrše državno tužilaštvo i organ uprave nadležan za policijske poslove (u daljem tekstu: policija).

Poslove upravljanja oduzetom imovinskom koristi, predmetima krivičnog djela i predmetima privremeno oduzetim u krivičnom i prekršajnom postupku i imovinom datom na ime jemstva vrši organ uprave nadležan za upravljanje državnom imovinom (u daljem tekstu: nadležni organ).

Nadležnost državnog tužilaštva i suda u postupku iz st. 1 i 2 ovog člana, određuje se prema nadležnosti za vođenje postupka za krivično djelo iz člana 2 stav 1 ovog zakona.

Organi iz st. 1 i 2 ovog člana, dužni su da postupaju hitno.

Značenje izraza

Član 7

Izrazi upotrijebljeni u ovom zakonu imaju sljedeća značenja:

1) predmet krivičnog djela je predmet koji je upotrijebljen ili je bio namijenjen, u potpunosti ili djelimično, za izvršenje krivičnog djela ili predmet koji je nastao izvršenjem krivičnog djela;

2) okrivljeni je osumnjičeni, lice protiv koga je krivični postupak pokrenut ili lice koje je osuđeno za krivično djelo iz člana 2 stav 1 ovog zakona;

3) imalac je okrivljeni, pravni prethodnik, pravni sljedbenik i član porodice okrivljenog ili treće lice;

4) treće lice je fizičko ili pravno lice na koje je prenesena imovinska korist stečena kriminalnom djelatnošću bez naknade ili uz naknadu koja očigledno ne odgovara stvarnoj vrijednosti imovinske koristi koje je znalo ili je moglo da zna daje imovinska korist stečena kriminalnom djelatnošću ili je to bilo dužno da zna;

5) pravni prethodnik je fizičko ili pravno lice čija su imovinska prava prenesena na imaoca;

6) praviti sljedbenik je nasljednik okrivljenog, trećeg lica ili njihovih nasljednika, odnosno fizičko ili pravno lice na koje su pravnim poslom prenesena imovinska prava;

7) oštećeni je lice čije je lično ili imovinsko pravo povrijeđeno ili ugroženo krivičnim djelom;

8) branilac je advokat koji zastupa okrivljenog u postupku oduzimanja imovinske koristi stečene kriminalnom djelatnošću;

9) punomoćnik je advokat koji je ovlašćen da zastupa pravnog prethodnika, pravnog sljedbenika ili člana porodice okrivljenog ili treće lice;

10) savjesno treće liceje lice za koje se dokaže da u odnosu na imovinsku korist koja je predmet oduzimanja ima pravo koje sprječava oduzimanje, odnosno koje u vrijeme sricanja tih prava nije znalo ili nije moglo da zna ili nije bilo dužno da zna da je imovinska korist stečena kriminalnom djelatnošću.

Oduzimanje od članova porodice

Član 9

Imovinska korist stečena kriminalnom djelatnošću oduzeće se od člana porodice učinioca iz člana 2 stav 1 ovog zakona, bez obzira da li živi u zajedničkom domaćinstvu sa učiniocem.

Članom porodice iz stava 1 ovog člana smatra se bračni ili vanbračni supružnik učinioca iz člana 2 stav 1 ovog zakona, njegov srodnik po krvi u pravoj liniji do bilo kojeg stepena, u pobočnoj liniji do četvrtog stepena ili srodnik po tazbini zaključno do drugog stepena.

Oduzimanje imovinske koristi bez presude

Član 10

Ako lice protiv koga je pokrenut krivični postupak za krivično djelo iz člana 2 stav 1 ovog zakona umre ili se pokrenuti postupak ne može nastaviti zbog postojanja okolnosti koje trajno isključuju krivično gonjenje, imovinska korist stečena kriminalnom djelatnošću oduzeće se u postupku za trajno oduzimanje imovinske koristi u skladu sa ovim zakonom.

U slučaju smrti lica protiv koga je pokrenut krivični postupak za krivično djelo iz člana 2 stav 1 ovog zakona, imovinska korist stečena kriminalnom djelatnošću oduzeće se od njegovih pravnih sljedbenika, odnosno od lica protiv koga se ne može nastaviti krivični postupak zbog postojanja okolnosti koje trajno isključuju krivično gonjenje.

U slučaju iz st. 1 i 2 ovog Član a, imovinska korist stečena kriminalnom djelatnošću može se oduzeti ako na osnovu dokaza proizilazi da bi se pokrenuti postupak završio osuđujućom presudom da lice nije umrlo, odnosno da nijesu nastupile okolnosti koje trajno isključuju krivično gonjenje.

III. FINANSIJSKA ISTRAGA

Pokretanje finansijske istrage

Član 11 ﻿

Naredbom državnog tužioca može se pokrenuti finansijska istraga ako postoji:

1) osnovana sumnja da je imovinska korist stečena kriminalnom djelatnošću; i

2) osnov sumnje da je izvršeno krivično djelo iz člana 2 stav 1 ovog zakona.

U naredbi iz stava 1 ovog člana, određuje se lice protiv koga se sprovodi finansijska istraga.

Svrha i obim finansijske istrage

Član 12

U toku finansijske istrage prikupljaju se podaci i dokazi o imovini, zakonitim prihodima i troškovima života imaoca, koji su državnom tužiocu potrebni za podnošenje zahtjeva za trajno oduzimanje imovinske koristi, i to:

1) podaci i dokazi o imovini ili zakonitim prihodima imaoca nakon umanjenja poreza i drugih dažbina koji su plaćeni, kao i o odnosu između prihoda i imovine imaoca;

2) podaci i dokazi o imovini koja je prenesena na treća lica ili je prešla na pravnog sljedbenika, kao i o načinu sticanja i prenošenja imovine;

3) drugi podaci i dokazi koji su od značaja za oduzimanje imovinske koristi stečene kriminalnom djelatnošću.

Na zahtjev državnog tužioca, sudija za istragu može rješenjem obavezati banku ili drugu finansijsku instituciju da dostavi podatke potrebne za otkrivanje i identifikovanje imovinske koristi stečene kriminalnom djelatnošću.

Za neizvršavanje rješenja iz stava 2 ovog člana, sudija za istragu može odgovorno lice u banci ili drugoj finansijskoj instituciji kazniti novčanom kaznom u iznosu do 5.000 eura, a banku odnosno drugu finansijsku instituciju novčanom kaznom u iznosu do 50.000 eura.

Ako i nakon izricanja novčane kazne iz stava 3 ovog člana banka odnosno druga finansijska institucija ne izvrši rješenje sudije za istragu, odgovornom licu u banci ili drugoj finansijskoj instituciji može se odrediti zatvor do izvršenja rješenja, a najduže dva mjeseca.

Ako i nakon određivanja zatvora iz stava 4 ovog člana banka odnosno druga finansijska institucija ne izvrši rješenje sudije za istragu, sudija za istragu će prinudno izvršiti rješenje iz stava 2 ovog člana.

Protiv rješenja iz st. 2, 3, 4 i 5 ovog člana, može se izjaviti žalba u roku od 48 časova od časa prijema rješenja.

O žalbi iz stava 6 ovog člana, odlučuje vijeće nadležnog suda iz člana 24 stav 7 Zakonika o krivičnom postupku. Žalba protiv rješenja o zatvoru ne zadržava izvršenje rješenja.

Rukovođenje finansijskom istragom

Član 13

Finansijskom istragom rukovodi državni tužilac.

Državni tužilac izdavanjem naloga ili neposrednim rukovođenjem finansijskom istragom usmjerava radnje policije, vojne policije, organa uprave nadležnih za poslove poreza, carina i sprječavanja pranja novca i finansiranja terorizma, kao i drugih organa u vršenju poslova za koje su nadležni, u cilju otkrivanja imovinske koristi stečene kriminalnom djelatnošću, odnosno dokazivanja da je imovinska korist stečena kriminalnom djelatnošću.

Preduzimanje mjera i radnji za otkrivanje i identifikovanje imovinske koristi stečene kriminalnom djelatnošću

Član 14

Policija samoinicijativno ili po nalogu državnog tužioca preduzima mjere i radnje za otkrivanje i identifikovanje imovinske koristi stečene kriminalnom djelatnošću.

Državni organi, organi državne uprave, organi lokalne samouprave, pravna lica koja vrše javna ovlašćenja i drugi subjekti dužni su da, bez odlaganja, policiji dostave tražene podatke potrebne za otkrivanje i identifikovanje imovinske koristi stečene kriminalnom djelatnošću.

Proširenje finansijske istrage

Član 17

Ako podaci i dokazi pribavljeni u toku finansijske istrage ukazuju da postoji osnov sumnje da je imovinska korist stečena kriminalnom djelatnošću prenesena na drugo lice koje nije obuhvaćeno naredbom za sprovođenje istrage, državni tužilac će donijeti naredbu da se finansijska istraga proširi i sprovede i protiv tog lica.

Okončanje finansijske istrage

Član 18

Državni tužilac završava finansijsku istragu kad utvrdi da je stanje stvari dovoljno razjašnjeno za podnošenje zahtjeva za trajno oduzimanje imovinske koristi ili za obustavljanje finansijske istrage.

Državni tužilac će naredbom obustaviti finansijsku istragu ako u toku finansijske istrage ili po njenom okončanju utvrdi da ne postoje uslovi za podnošenje zahtjeva za trajno oduzimanje imovinske koristi.

Vrste privremenih mjera obezbjeđenja i oduzimanje pokretne imovine

Član 19

Radi očuvanja imovinske koristi stečene kriminalnom djelatnošću i radi mogućeg naknadnog oduzimanja te imovinske koristi državni tužilac može predložiti određivanje privremene mjere obezbjeđenja (zamrzavanje imovine), i to:

1) zabrana raspolaganja i korišćenja nepokretnosti, uz zabilježbu zabrane u katastru nepokretnosti;

2) nalog banci da uskrati isplatu novčanog iznosa za koji se određuje privremena mjera obezbjeđenja;

3) zabrana raspolaganja potraživanjem iz obligacionog odnosa;

4) zabrana otuđenja i opterećenja akcija ili udjela u privrednom društvu, uz upis zabrane u javne evidencije;

5) zabrana korišćenja ili raspolaganja pravima na osnovu akcija i udjela u privrednom društvu i drugih hartija od vrijednosti;

6) uvođenje privremene uprave u privrednom društvu.

Radi očuvanja imovinske koristi stečene kriminalnom djelatnošću i radi omogućavanja trajnog oduzimanja te imovinske koristi, sud može odrediti privremeno oduzimanje pokretne imovine (zaplijena), na predlog državnog tužioca.

Uslovi za određivanje privremene mjere obezbjeđenja

Član 20

Privremena mjera obezbjeđenja određuje se ako postoji osnovana sumnja da je imovinska korist stečena kriminalnom djelatnošću i opasnost da će oduzimanje te imovinske koristi biti onemogućeno ili otežano.

Privremena mjera obezbjeđenja određuje se ako, pored uslova iz stava 1 ovog člana, postoji jedan od sljedećih rizika:

- da će se vrijednost imovinske koristi iz stava 1 ovog člana umanjiti;

- da će imalac sam ili preko drugih lica imovinsku korist iz stava 1 ovog člana upotrijebiti za izvršenje krivičnog djela;

- da će imalac sam ili preko drugih lica koristiti imovinsku korist iz stava 1 ovog člana na način da spriječi ili znamo oteža njeno oduzimanje.

Uvođenje privremene uprave u privrednom društvu može se odrediti uz zabranu otuđenja i opterećenja akcija ili udjela u privrednom društvu, uz upis zabrane u javne evidencije ili uz zabranu korišćenja ili raspolaganja pravima na osnovu akcija ili udjela u privrednom društvu, ako su pored uslova iz st. 1 i 2 ovog člana ispunjeni i sljedeći uslovi:

- da imalac posjeduje akcije ili udjele u visini od najmanje 25% svih akcija, odnosno udjela privrednog društva ili kontroliše •privredno društvo na osnovu dominantnog položaja u upravljanju privrednim društvom;

- da postoji potreba da se zaštiti imovina privrednog društva.

Prilikom određivanja privremene mjere obezbjeđenja sud će se ograničiti na utvrđivanje očigledne nesrazmjernosti između vrijednosti imovine nakon umanjenja za plaćene poreze i druge dažbine i zakonitih prihoda imaoca.

Rješenje

Član 25

Rješenje kojim se određuje privremena mjera obezbjeđenja sadrži:

1. podatke o imaocu;

2. zakonski naziv krivičnog djela iz člana 2 stav 1 ovog zakona;

3. naziv privremene mjere obezbjeđenja koja se određuje;

4. podatke o imovinskoj koristi koja je predmet privremene mjere obezbjeđenja;

5. okolnosti iz kojih proizilazi osnovana sumnja daje imovinska korist stečena kriminalnom djelatnošću;

6. razloge za određivanje privremene mjere obezbjeđenja;

7. vrijeme za koje se određuje privremena mjera obezbjeđenja;

8. pouku o pravu na žalbu i upozorenje da žalba ne zadržava izvršenje rješenja.

Dostavljanje rješenja

Član 26

Rješenje o određivanju privremene mjere obezbjeđenja dostavlja se imaocu, braniocu ili punomoćniku, državnom tužiocu i nadležnom organu.

Radi zaštite prava i interesa savjesnih trećih lica, rješenje o određivanju privremene mjere obezbjeđenja objaviće se u "Službenom listu Crne Gore" i istaći na oglasnoj tabli suda, a može se objaviti i u jednom od štampanih medija u Crnoj Gori.

Uz rješenje o određivanju privremene mjere obezbjeđenja objaviće se i poziv savjesnim trećim licima da mogu stupiti u postupak po ovom zakonu do pravosnažnosti odluke o trajnom oduzimanju imovinske koristi stečene kriminalnom djelatnošću.

Savjesna treća lica imaju procesna prava koja ima oštećeni u skladu sa ovim zakonom i Zakonikom o krivičnom postupku.

Član 30

Vijeće iz člana 21 stav 2 ovog zakona, odbaciće žalbu protiv rješenja iz člana 27 st. 1 i 2 ovog zakona, ako je neblagovremena, nepotpuna ili izjavljena od neovlašćenog lica.

Vijeće iz člana 21 stav 2 ovog zakona, rješenjem će odbiti žalbu ako utvrdi da je neosnovana.

Ako vijeće iz člana 21 stav 2 ovog zakona, odlučujući po žalbi državnog tužioca iz člana 27 stav 1 ovog zakona, utvrdi da su ispunjeni uslovi za određivanje privremene mjere obezbjeđenja, usvojiće žalbu državnog tužioca i odrediti privremenu mjeru obezbjeđenja.

Vijeće iz člana 21 stav 2 ovog zakona, rješenjem će usvojiti žalbu imaoca iz člana 27 stav 2 ovog zakona i ukinuti privremenu mjeru obezbjeđenja ako:

1) ne postoji opasnost da će naknadno oduzimanje biti onemogućeno ili otežano;

2) nema dovoljno dokaza o postojanju osnovane sumnje daje imovinska korist za koju je određena privremena mjera obezbjeđenja stečena kriminalnom djelatnošću;

3) imalac dokaže da nije vlasnik cjelokupne ili dijela imovinske koristi za koju je određena privremena mjera obezbjeđenja.

Rok za podnošenje zahtjeva za trajno oduzimanje

Član 35 ﻿

Nakon pravosnažnosti presude kojom je okrivljeni oglašen krivim za krivično djelo iz člana 2 stav 1 ovog zakona, državni tužilac, najkasnije u roku od dvije godine, podnosi zahtjev za trajno oduzimanje imovinske koristi stečene kriminalnom djelatnošću od imaoca koji vjerodostojnim ispravama ili na drugi način ne učini vjerovatnim daje porijeklo imovinske koristi zakonito (konfiskacija).

U slučaju iz člana 10 ovog zakona, zahtjev za trajno oduzimanje imovinske koristi stečene kriminalnom djelatnošću može se podnijeti, najkasnije u roku od dvije godine od pravosnažnosti odluke kojom je utvrđeno postojanje okolnosti koje trajno isključuju krivično gonjenje, odnosno od dana utvrđivanja okolnosti da se krivični postupak ne može nastaviti zbog smrti učinioca krivičnog djela.

O zahtjevu iz st. 1 i 2 ovog člana, odlučuje vijeće iz člana 21 stav 2 ovog zakona, na glavnom ročištu iz člana 38 ovog zakona.